## Uredba o provedbi carinskih mjera u vezi s robom kojom se povrjeđuje pravo intelektualnog vlasništva

### NN 106/2003 (2.7.2003.), Uredba o provedbi carinskih mjera u vezi s robom kojom se povrjeđuje pravo intelektualnog vlasništva

# VLADA REPUBLIKE HRVATSKE

1380

Na
temelju članka 70. stavka 3. Carinskog zakona (»Narodne novine«, br. 78/99,
94/99, 73/2000, 92/2001 i 47/2003), Vlada Republike Hrvatske je na sjednici
održanoj 26. lipnja 2003. godine donijela

## UREDBU

### o provedbi carinskih mjera u vezi s robom kojom se povrjeĐuje pravo intelektualnog vlasniŠtva

Uvodne
odredbe

Članak
1.

Ovom
Uredbom se:

1.
propisuju uvjeti za provedbu mjera s robom koja je predmet carinskog postupanja,
a za koju postoji osnovana sumnja da se njome povrjeđuje pravo intelektualnog
vlasništva, te postupak za provedbu tih mjera,

2.
propisuju mjere koje se poduzimaju nakon što je pravomoćnom sudskom odlukom
utvrđeno da se robom iz točke 1. ovoga članka povrjeđuje određeno pravo
intelektualnog vlasništva.

Članak 2.

Roba
kojom se povrjeđuje pravo intelektualnog vlasništva, u smislu ove Uredbe,
označava krivotvorenu robu, piratsku robu i robu kojom se povrjeđuje patent,
koji vrijedi u Republici Hrvat­skoj.

Krivotvorena
roba iz stavka 1. ovog članka obuhvaća:

1.
robu, uključujući i njezino pakiranje, koja je bez odobrenja obilježena žigom
koji je istovjetan žigu valjano registriranom za istu vrstu robe, ili koji se u
bitnim obilježjima ne može razlikovati od takvog žiga, i koja time povrjeđuje
pravo nositelja tog žiga u Republici Hrvatskoj,

2. bilo
koji simbol žiga (logotip, etiketu, naljepnicu, brošuru, uputstvo za uporabu,
jamstveni list, i dr.), neovisno da li je podnesen zajedno s robom ili
odvojeno, u istim okolnostima kao i roba navedena u točki 1. ovoga stavka,

3.
pakiranje obilježeno žigom krivotvorene robe, a koje se podnosi odvojeno u
istim okolnostima kao i roba iz točke 1. ovog stavka,

4.
robu, koja je bez ovlaštenja obilježena oznakom zemljopisnog podrijetla ili
oznakom izvornosti zaštićenim u Republici Hrvatskoj, ili oznakom koja se u
bitnim obilježjima ne može razlikovati od zaštićene oznake zemljopisnog
podrijetla ili oznake izvornosti, i koja time povrjeđuje pravo nositelja te
oznake, priznate u Republici Hrvatskoj.

Piratska roba iz stavka 1. ovoga članka, označava
primjerke koji su izrađeni bez odobrenja nositelja autorskog prava ili srodnih
prava ili nositelja industrijskog dizajna, ili označava robu koja sadrži tako
izrađene primjerke, ako se izradom tih primjeraka povrjeđuje autorsko pravo ili
srodna prava ili prava iz industrijskog dizajna koja vrijede u Republici
Hrvatskoj.

Robom kojom se povrjeđuje pravo intelektualnog
vlasništva smatra se i bilo koji kalup ili matrica koji su posebno dizajnirani
ili prilagođeni za izradu krivotvorenog žiga ili oznake zemljopisnog podrijetla
ili oznake izvornosti, ili za izradu robe obilježene takvim žigom ili takvom
oznakom za izradu piratske robe ili robe kojom se povrjeđuje patent, pod
uvjetom da se uporabom takvog kalupa ili matrice povrjeđuje pravo nositelja
žiga, ovlaštenog korisnika zaštićene oznake zemljopisnog podrijetla ili oznake
izvornosti, nositelja autorskog prava ili srodnih prava, nositelja industrijskog
dizajna ili nositelja patenta, priznatog u Republici Hrvatskoj.

Članak 3.

Ova Uredba se ne odnosi na:

1. robu koja je bez pristanka nositelja prava predmet
carinskog postupanja, ako je roba obilježena žigom uz odobrenje nositelja žiga,
ili ako je roba, koja je zaštićena autorskim pravom ili srodnim pravima,
industrijskim dizajnom ili patentom, izrađena uz odobrenje nositelja tog prava,
uključujući i robu koja je obilježena žigom, odnosno proizvedena pod uvjetima
drugačijim od onih koji su dogovoreni s nositeljem prava,

2. robu nekomercijalne prirode koja se unosi u
osobnoj prt­ljazi putnika, ili koja je sadržana u pošiljkama koje fizičke osobe
iz inozemstva besplatno šalju fizičkim osobama u Republici Hrvatskoj, ako se
unosi, odnosno šalje u propisanoj količini i vrijednosti, koja je sukladno
važećim carinskim propisima oslobođena od plaćanja carine,

3. robu u provoznom postupku kroz carinsko područje
Republike Hrvatske.

Članak 4.

Provedba carinskih mjera, propisanih ovom Uredbom, po­kre­će
se na zahtjev nositelja prava ili po službenoj dužnosti.

Nositelj prava je fizička ili pravna osoba koja je,
temeljem zakona kojima se uređuju pojedina prava intelektualnog vlas­ništva,
nositelj žiga, autorskog prava ili srodnih prava, industrijskog dizajna ili
patenta, ili bilo koja druga osoba koja ima pravo korištenja žiga ili predmeta
zaštićenog autorskim pravom ili srodnim pravima, ili industrijskim dizajnom ili
patentom.

U provedbi mjera iz stavka 1. ovog članka, nositelja
prava može zastupati fizička ili pravna osoba, uključujući i udrugu za
kolektivno ostvarivanje autorskog prava ili srodnih prava, koja je u pisanom
obliku opunomoćena za zastupanje u tom postupku.

Članak 5.

Ako se u provedbi carinskih mjera propisanih
odredbama ove Uredbe utvrdi postojanje osnovane sumnje da se povrjeđuje neko od
prava intelektualnog vlasništva, zabranit će se puštanje takve robe u slobodan
promet, izvoz ili ponovni izvoz, te započinjanje kojeg drugoga carinskoga
postupka s odgodom plaćanja carine za tu robu, te njezin unos u slobodnu zonu
ili slobodno skladište.

Članak 6.

U provedbi carinskih mjera, Carinska uprava Republike
Hrvatske (u daljnjem tekstu: Carinska uprava) postupa i rješava temeljem ove
Uredbe, te drugih propisa, kojima se uređuje proved­ba mjera carinskog nadzora
i provjere robe pri rješavanju o carinski dopuštenom postupanju ili uporabi
robe.

Članak 7.

Središnji ured Carinske uprave vodi evidenciju o
zahtjevima za poduzimanje mjera za zaštitu prava intelektualnog vlasništva.

Članak 8.

Državni zavod za intelektualno vlasništvo obvezan je,
na zahtjev Središnjeg ureda Carinske uprave, dostaviti podatke o važećim
pravima i njihovim nositeljima, upisane u registre pojedinih prava
intelektualnog vlasništva, koji se vode pri ovome Zavodu.

PodnoŠenje
zahtjeva za poduzimanjem mjera

Članak 9.

Zahtjev
za poduzimanjem mjera za zaštitu prava intelektualnog vlasništva podnosi se u
pisanom obliku Središnjem uredu Carinske uprave.

Zahtjev iz stavka 1. ovoga članka podnosi se na obrascu
iz Priloga 1., koji je sastavni dio ove Uredbe, i uz koji se prilažu:

a) podaci o podnositelju zahtjeva (ime i prezime ili
tvrtka, odnosno naziv i sjedište, broj fiksnog i mobilnog telefona, broj faksa,
e-mail adresa), te podaci o zastupniku nositelja prava (ime i prezime ili
tvrtka, odnosno naziv i sjedište, broj fiksnog i mobil­nog telefona, broj
faksa, e-mail adresa);

b) detaljan opis robe, koji Carinskoj upravi
omogućava identifikaciju robe;

c) dokaz, da je podnositelj zahtjeva nositelj prava
ili zastupnik:

– izvadak iz registra za žig/industrijski
dizajn/patent,

– dokaz o autorstvu ili statusu izvornog nositelja
prava za autorsko pravo ili srodna prava,

– u slučaju da zahtjev podnosi korisnik odnosnog
prava, preslika ugovora ili bilo koje druge isprave kojom se stiče pravo
korištenja, te

– u slučaju da zahtjev podnosi zastupnik, preslika
punomoći;

d) dokazi, koji potvrđuju navode podnositelja
zahtjeva o vjerojatnoj povredi prava intelektualnog vlasništva zaštićenih
odredbama ove Uredbe;

e) drugi raspoloživi podaci za identifikaciju
pošiljke, značajni za donošenje odluke o zahtjevu, kao što su način pakiranja i
vrijednost robe, mjesto iz kojega roba dolazi ili kamo se upućuje, očekivani
datum dolaska i odlaska pošiljke, podaci o transportnom sredstvu, podaci o
uvozniku, izvozniku, primatelju ili posjedniku robe;

f)
prijedlog razdoblja trajanja carinskih mjera, koje ne može biti dulje od jedne
godine, te

g) izjava nositelja prava, ovjerena kod javnog
bilježnika, kojom se obvezuje na naknadu moguće štete, koja bi mogla nastati
vlasniku ili primatelju robe zbog poduzimanja carinskih mjera, a za koje se
kasnije pokaže da su neopravdane.

Na zahtjev se plaća upravna pristojba prema propisima
o upravnim pristojbama.

U slučaju da predmetno pravo intelektualnog
vlasništva više nije valjano registrirano ili je isteklo, podnositelj zahtjeva
je obvezan o istome obavijestiti Središnji ured Carinske uprave u roku od osam
dana od dana utvrđenja nevaljanosti, odnosno isteka registracije.

Članak 10.

Središnji ured Carinske uprave udovoljit će zahtjevu,
ako podnositelj zahtjeva učini vjerojatnim da će se odnosnom robom povrijediti
njegovo pravo intelektualnog vlasništva priznato u Republici Hrvatskoj.

O prihvaćanju zahtjeva iz članka 9. ove Uredbe,
Središnji ured Carinske uprave donosi rješenje, u kojemu se navodi razdob­lje u
kojemu će se primjenjivati zatražene carinske mjere. Rješenje se uvodi u
evidenciju prihvaćenih zahtjeva i dostavlja podnositelju zahtjeva i
carinarnicama.

Razdoblje u kojem se primjenjuju mjere za zaštitu
prava intelektualnog vlasništva po podnesenom zahtjevu, odobravaju se za
razdoblje od godinu dana, koje se, na zahtjev podnositelja zahtjeva, može
produžiti za još godinu dana.

U slučaju odbijanja zahtjeva, Središnji ured Carinske
uprave donosi rješenje, koje dostavlja podnositelju zahtjeva, te isto uvodi u
evidenciju odbijenih zahtjeva.

Članak 11.

Središnji ured Carinske uprave može, pri prihvaćanju
zahtjeva, a prije nego se roba za koju je doneseno rješenje iz članka 10.
stavka 2. ove Uredbe unese u carinsko područje Republike Hrvatske, zahtijevati
od podnositelja zahtjeva polaganje instrumenta osiguranja.

Osiguranje uključuje troškove koji bi mogli nastati,
u vezi sa čuvanjem i održavanjem robe do donošenja pravomoćne sudske odluke.

Odgovarajućim instrumentom osiguranja smatra se
polaganje bankovne garancije, koju je izdala banka sa sjedištem u Republici
Hrvatskoj.

Pravilnik kojim se uređuje način polaganja
osiguranja, te način povrata ili unovčavanja istog donosi ministar financija.

Članak 12.

U postupku prikupljanja, obrade, uporabe, čuvanja,
razmjene i arhiviranja podataka sadržanih u evidencijama po podnijetim
zahtjevima i rješenjima donesenim na temelju odredaba ove Ured­be, odgovarajuće
se primjenjuju propisi koji uređuju zaštitu osobnih podataka ili podataka koji
predstavljaju poslovnu tajnu, ako ovom Uredbom nije drugačije određeno.

Privremeno
zadrŽavanje robe

Članak
13.

Ako
carinarnica pri provedbi mjera carinskoga nadzora ili provjere robe, odnosno
provedbe carinskih postupaka ili postupanja, navedenih u članku 5. ove Uredbe,
identificira robu koja odgovara opisu robe navedenom u rješenju iz članka 10.
stavka 2. ove Uredbe, privremeno će za razdoblje ne duže od tri radna dana
zastati s daljnjom provedbom zahtijevanog carinskog postupka ili postupanja, te
bez odlaganja pisano o istome obavijestiti Središnji ured Carinske uprave.

Središnji
ured Carinske uprave će, bez odlaganja, pisano obavijestiti podnositelja
zahtjeva i primatelja robe o privremenom zadržavanju iste.

Na
temelju pisane obavijesti iz stavka 2. ovoga članka, primatelj robe, te
podnositelj zahtjeva mogu zatražiti da im se omogući pregled privremeno
zadržane robe i uzimanje njezinih uzoraka, te uvid u podnesene isprave o unosu
robe u carinsko područje Republike Hrvatske ili iznosu robe iz njega, u opsegu
koji je potreban za podnošenje tužbe za ostvarivanje sudske zaštite svojih
prava.

Privremeno
zadržana roba čuva se, sukladno carinskim propisima za privremeni smještaj
robe.

Članak
14.

Ako
podnositelj zahtjeva Središnjem uredu Carinske uprave pisano priopći, do isteka
roka iz članka 13. stavka 1. ove Uredbe, da će u vezi sa privremeno zadržanom
robom pri nadležnome sudu podnijeti tužbu, radi povrede prava intelektualnog
vlasništva, Središnji ured Carinske uprave će odmah, a najkasnije u roku osam
dana od dana zaprimanja pisanog priopćenja donijeti rješenje o privremenom
zadržavanju robe. Rješenjem utvrđen rok privremenog zadržavanja robe ne može
biti duži od deset dana.

Središnji
ured Carinske uprave rješenje iz stavka 1. ovoga članka, bez odlaganja,
dostavlja podnositelju zahtjeva, primatelju robe, te nadležnoj carinarnici.

Nadležna carinarnica, na temelju zaprimljenog
rješenja iz stavka 1. ovoga članka, odnosnu robu privremeno zadržava za
razdoblje određeno rješenjem iz stavka 1. ovoga članka.

Podnositelj zahtjeva je obvezan, uz pisano priopćenje
iz stav­ka 1. ovoga članka, podnijeti instrument osiguranja iz članka 11.
stavka 2. ove Uredbe, ako isto nije podnio sukladno članku 11. stavku 1. ove
Uredbe.

Privremeno, za razdoblje do podnošenja bankovne
garancije, koje ne može biti duže od 30 dana od dana nastanka obveze iz stavka
4. ovoga članka, kao instrument osiguranja može se podnijeti gotovina u kunama.

Kod povrata gotovine, položene kao instrumenta
osiguranja, Carinska uprava ne obračunava kamate.

Podnositelj
zahtjeva je obavezan u roku utvrđenom rješenjem iz stavka 1. ovoga članka,
pisano izvijestiti Središnji ured Carinske uprave o podnošenju tužbe, uz
dostavu preslika tužbe s dokazom o njezinom podnošenju.

Na
temelju obrazloženog zahtjeva podnositelja zahtjeva Središnji ured Carinske
uprave može produžiti rok za podnošenje tužbe iz stavka 1. ovoga članka za
daljnjih deset radnih dana.

ZadrŽavanje
robe

Članak
15.

Ako
podnositelj zahtjeva postupi u skladu s odredbama članka 14. stavka 7. ove
Uredbe, Središnji ured Carinske uprave će odmah, a najkasnije u roku pet radnih
dana od zaprimanja pisane obavijesti o podnošenju tužbe, donijeti rješenje o
zadržavanju robe do primitka pravomoćne odluke nadležnog suda, te će o istome,
bez odlaganja, obavijestiti nadležnu carinarnicu.

Podnositelj
zahtjeva je obvezan da robu, zadržanu sukladno stavku 1. ovog članka, stavi u
postupak skladištenja, sukladno važećim carinskim propisima.

Članak
16.

Ako
podnositelj zahtjeva, do isteka roka iz članka 13. stavka 1. ove Uredbe, ne
postupi sukladno odredbi članka 14. stavka 1. ove Uredbe, Središnji ured
Carinske uprave, bez odlaganja, obavještava nadležnu carinarnicu da primatelj
robe može istu staviti u zahtijevani postupak, odnosno postupanje, ako su ispunjeni
ostali uvjeti propisani za stavljanje robe u odnosni carinski postupak, odnosno
postupanje.

Ako podnositelj zahtjeva ne postupi sukladno odredbi
članka 14. stavka 7. ove Uredbe, Središnji ured Carinske uprave donosi rješenje
o prestanku privremenog zadržavanja robe, te će se postupiti na način iz stavka
1. ovog članka.

Članak 17.

Ako je roba privremeno zadržana, sukladno članku 13.
ove Uredbe, radi moguće povrede prava na patent ili industrijski dizajn,
vlasnik, uvoznik ili primatelj robe mogu podnijeti pisani zahtjev za puštanje
robe u zahtijevani postupak ili postupanje, te ukidanje rješenja o privremenom
zadržavanju robe, ako su ispunjeni sljedeći uvjeti:

– da je Središnji ured Carinske uprave pravovremeno
pismeno obaviješten o podnošenju tužbe, sukladno članku 14. stavka 7. ove
Uredbe,

– da do isteka roka iz članka 15. stavka 1., odnosno
članka 21. stavka 2. ove Uredbe Središnji ured Carinske uprave nije donio
rješenje o zadržavanju robe, te

– ispunjeni i ostali uvjeti propisani za stavljanje robe
u zahtijevani carinski postupak ili postupanje.

Uz zahtjev iz stavka 1. ovoga članka, obavezno se
podnosi i pisana izjava ovjerena od javnog bilježnika kojom se vlasnik, uvoznik
ili primatelj robe obvezuje na naknadu štete, koja bi mogla nastati nositelju
prava zbog prepuštanja robe u zahtijevani postupak, odnosno postupanje.

Prije preuzimanja robe, podnositelj zahtjeva iz
stavka 1. ovoga članka, obavezan je podmiriti troškove nastale u vezi sa ču­va­njem
i održavanjem robe.

Članak 18.

O donošenju pravomoćne odluke o usvajanju ili
odbijanju tužbenoga zahtjeva ili drugoga akta kojime se okončava odnosni spor
za zaštitu prava, nositelj prava je obvezan, bez odlaganja, a najkasnije u roku
od osam radnih dana od zaprimanja pravo­moć­ne odluke, izvijestiti Središnji
ured Carinske uprave.

Članak 19.

Ako nadležni sud odbaci tužbu ili odbije tužbeni
zahtjev, Središnji ured Carinske uprave, na temelju pravomoćne sudske odluke,
donosi rješenje o prestanku zadržavanja robe, te o tome, najkasnije u roku osam
radnih dana od zaprimanja odluke, pisano izvještava nadležnu carinarnicu.

Po prijemu izvješća iz stavka 1. ovoga članka
nadležna carinarnica će obavijestiti primatelja robe da može staviti robu u
zahtijevani carinski postupak, odnosno postupanje, ako su ispunjeni ostali
uvjeti propisani za stavljanje odnosne robe u zahtijevani carinski postupak,
odnosno postupanje.

Postupanje
po sluŽbenoj duŽnosti

Članak
20.

Ako
carinarnica pri provedbi mjera carinskoga nadzora ili provjere robe, odnosno
provedbe carinskih postupaka ili postupanja, a prije nego je zahtjev iz članka
9. ove Uredbe podnesen ili prihvaćen, utvrdi postojanje osnovane sumnje da se
odnosnom robom povrjeđuje pravo intelektualnog vlasništva, privremeno će za
razdoblje ne duže od tri radna dana zastati s daljnjom proved­bom zahtijevanog
carinskog postupka ili postupanja, te, bez odlaganja, pisano o istome
obavijestiti Središnji ured Carinske uprave.

Središnji ured Carinske uprave, bez odlaganja,
obavještava nositelja prava, ukoliko je poznat, o privremenom zadržavanju robe,
mogućoj povredi njegovih prava intelektualnog vlasništva, te mogućnosti da u
roku od tri radna dana od dana zadržavanja robe, podnese pisani zahtjev iz
članka 9. ove Uredbe za poduzimanjem mjera za zaštitu prava intelektualnog
vlasništva, te podnese instrument osiguranja iz članka 11. stavka 2. ove
Uredbe.

Ako nositelj prava, odnosno ovlašteni zastupnik
nositelja prava podnese zahtjev za poduzimanjem mjera za zaštitu prava
intelektualnog vlasništva u roku iz stavka 2. ovog članka, te instrument
osiguranja iz članka 11. stavka 2. ove Uredbe, Središnji ured Carinske uprave
će donijeti pisano rješenje o prihvaćanju zahtjeva, te rješenje o privremenom
zadržavanju robe.

Privremeno zadržana roba čuva se, sukladno carinskim
propisima za privremeni smještaj robe.

Ako nositelj prava, odnosno zastupnik nositelja prava
ne postupi sukladno stavku 3. ovoga članka, nadležna carinarnica će, bez
odlaganja, prepustiti zadržanu robu u zahtijevani carinski postupak, odnosno
postupanje, ako su ispunjeni ostali uvjeti propisani za stavljanje odnosne robe
u zahtijevani carinski postupak, odnosno postupanje.

Članak 21.

Podnositelj zahtjeva je obvezan, u roku od deset
radnih dana od dana podnošenja zahtjeva iz članka 20. stavka 3. ove Uredbe,
pisano izvijestiti Središnji ured Carinske uprave o podnošenju tužbe nadležnom
sudu, uz dostavu preslika tužbe s dokazom o njezinom podnošenju.

Ako podnositelj zahtjeva postupi sukladno stavku 1.
ovoga članka, Središnji ured Carinske uprave će, bez odlaganja, a najkasnije u
roku pet radnih dana od dana kada je zaprimljena obavijest o podnesenoj tužbi,
donijeti rješenje o zadržavanju robe do primitka pravomoćne odluke nadležnog
suda.

Podnositelj zahtjeva je obvezan da robu, zadržanu
sukladno rješenju iz stavka 2. ovog članka, stavi u postupak skladištenja,
sukladno važećim carinskim propisima.

Na temelju obrazloženog zahtjeva podnositelja
zahtjeva, Središnji ured Carinske uprave može produljiti rok za obavijest o
podnošenju tužbe iz stavka 1. ovoga članka za daljnjih deset radnih dana.

Ako podnositelj zahtjeva ne postupi sukladno stavku
1. ovoga članka, postupit će se prema članku 16. stavku 2. ove Uredbe.

U daljnjem postupku provedbe mjera zaštite prava
intelektualnog vlasništva, odgovarajuće se primjenjuju odredbe članaka 17., 18.
i 19. ove Uredbe.

Članak
22.

Utvrdi
li nadležni sud pravomoćnom odlukom da se povrjeđuje neko od prava
intelektualnog vlasništva, a nositelj prava nije zahtijevao oduzimanje robe,
Središnji ured Carinske uprave će donijeti odluku o oduzimanju robe.

Oduzeta roba će se u pravilu uništiti, u skladu s
odredbama carinskih propisa o uništenju carinske robe pod carinskim nadzorom.
Za otpad i ostatke nastale uništenjem robe odredit će se carinski dopušteno
postupanje ili uporaba.

Iznimno, carinarnica može predložiti besplatnu
dodjelu oduzete strane robe, sukladno carinskim propisima o besplatnoj dodjeli
oduzete strane robe.

Troškove uništenja robe iz stavka 1. ovoga članka
snosi primatelj robe, sukladno carinskim propisima o uništenju carinske robe.

ZavrŠne
odredbe

Članak
23.

Propis
za provedbu ove Uredbe iz članka 11. ove Uredbe, ministar financija donijet će
u roku tri mjeseca od dana njezina stupanja na snagu.

Članak
24.

Ova
Uredba stupa na snagu osmoga dana od dana objave u »Narodnim novinama«, a
primjenjuje se od 1. listopada 2003. godine.

Klasa: 413-01/03-01/06

Urbroj: 5030120-03-1

Zagreb, 26. lipnja 2003.

Potpredsjednik
**dr. sc. Goran Granić**, v. r.

if !supportEmptyParas endif

if !supportEmptyParas endif

if !supportEmptyParas endif

if !supportEmptyParas endif

ZAHTJEV

ZA
PODUZIMANJE CARINSKIH MJERA ZA ZAŠTITU PRAVA INTELEKTUALNOG VLASNIŠTVA

if !supportEmptyParas endif

**Podaci o podnositelju zahtjeva:**

Ime
i prezime/tvrtka nositelja prava: .................................................................................................................................................……

Prebivalište/sjedište: ...............................................................................................................................................................................

Broj
fiksnog i mobilnog telefona: ......................................................................................................................................................……

Broj
faksa i e-mail adresa: ..................................................................................................................................................................…

Ime
i prezime/tvrtka ovlaštenog zastupnika: .....................................................................................................................................…….

Prebivalište/sjedište: ...............................................................................................................................................................................

Broj
fiksnog i mobilnog telefona: ......................................................................................................................................................……

Broj faksa i e-mail adresa: ..................................................................................................................................................................………………………………………….

if !supportEmptyParas endif

Detaljan opis robe: ................................................................................................................................................................................

Oznaka i datum rješenja o priznanju žiga/industrijskog dizajna/patenta: .........................................................................................……….

Dokaz o autorstvu/statusu izvornog nositelja tog prava1: ................................................................................................................…….

Preslik ugovora/druge isprave kojim je podnositelj zahtjeva stekao pravo
na korištenje određenog prava2: ...............................……………

Identifikacijska oznaka predmetnog prava: .........................................................................................................................................…

Datum do kojega vrijedi pravo intelektualnog vlasništva: ................................................................................................................…….

Razlozi radi kojih se traži poduzimanje carinskih mjera: ................................................................................................................……..

Podaci o očekivanom kršenju prava intelektualnog vlasništva:
.........................................................................................................…..

Prijedlog trajanja zahtijevanih carinskih mjera:
........................................................................................................................................

Osoba ovlaštena za zastupanje pred Carinskom upravom: ...............................................................................................................……

Oblik osiguranja: ..................................................................................................................................................................................

if !supportEmptyParas endif

if !supportEmptyParas endif

                                Mjesto i datum:                                                       Potpis
(pečat):

            .............................................................                .............................................................

if !supportEmptyParas endif

Prilozi:

             1. preslik akta kojim se dokazuje pravo na intelektualno
vlasništvo,

             2. preslik pisane punomoći o ovlaštenom zastupniku.

1       u slučaju da
zahtjev podnosi nositelj autorskog prava ili srodnih prava

2    u slučaju ako podnositelj zahtjeva nije i podnositelj prava

Uredba, NN 106/2003-1380